**MINISTARSTVO FINANSIJA**

**IZVJEŠTAJ O SPROVEDENOJ JAVNOJ RASPRAVI**

**o Nacrtu zakona o računovodstvu javnog sektora**

**Vrijeme trajanja javne rasprave**: od 27.03.2019. godine do 17.04.2019. godine.

**Način sprovođenja javne rasprave**:

Dostavljanje primjedbi, predloga i sugestija u pisanoj i elektronskoj formi.

**Ovlašćeni predstavnici ministarstva koji su učestvovali u javnoj raspravi**: Direktorat Državnog trezora.

**Podaci o broju i strukturi učesnika u javnoj raspravi**:

U toku javne rasprave dostavljene su promjedbe dva učesnika, i to: Zajednice opština Crne Gore i fizičkog lica Vučka Fatića.

**Rezime dostavljenih primjedbi, predloga i sugestija, sa navedenim razlozima njihovog prihvatanja, odnosno neprihvatanja**:

**I Sugestije Zajednice opština Crne Gore:**

**Sugestija**: ,,Zakonom je neophodno definisati pojam pomoćnih računovodstvenih poslova, kao i zvanja koja imaju zaposleni koji u jedinici za računovodstvo obavljaju ove poslove, kako je to propisano za ostala zvanja u jedinici za računovodstvo.“

**Odgovor obrađivača propisa**: ,,Ministarstvo finansija nije prihvatilo ovu sugestiju iz razloga što se navedenom odredbom ostavlja širina rukovodiocima subjekata javnog sektora da aktom o unutrašnjoj organizaciji i sistematizaciji bliže definišu opis pomoćnih računovodstvenih poslova. Na ovaj način ostavlja se mogućnost da svi trenutno zaposleni službenici u računovodstvenim organizacionim jedinicama budu raspoređeni, bez obzira na stepen stručne spreme, kako se ne bi desilo da Zakon onemogući raspoređivanje zaposlenih službenika.

**Sugestija**: ,,Neophodno je izmjeniti uslove koji se odnose na iskustvo u radu na poslovima računovodstva na način koji će se predvidjeti da je neophodno za vršenje poslova:

* rukovodioca jedinice za računovodstvo – tri godine radnog iskustva na poslovima računovodstva;
* višeg računovođe – dvije godine na poslovima računovodstva.“

**Odgovor obrađivača propisa**: Ministarstvo finansija je prihvatilo navedenu sugestiju Zajednice opština i saglasno je da se izmjene uslovi koji se odnose na iskustvo potrebno za obavljanje računovodstvenih poslova, a imajući u vidu značaj poslova računovodstva za istinito, pouzdano i efikasno prikazivanje poslovnih događaja.

**Sugestija**: ,,Smatramo da je Zakonom neophodno utvrditi da i zaposleni koji imaju sertifikate izdate od strane Instituta sertifikovanih računovođa i revizora Crne Gore, mogu dobiti sertifikate računovođe u javnom sektoru, budući da jedan broj zaposlenih koji radi u računovodstvu javnog sektora ima iste sertifikate, koji se između ostalog, odnose i na obračunsko računovodstvo, a njihovi imaoci su dodatno obavezani za kontinuiranu edukaciju u ovoj oblasti.“

**Odgovor obrađivača propisa**: Ministarstvo finansija nije prihvatilo sugestiju Zajednice opština u ovom dijelu, iz razloga što se program edukacije koji Zajednica navodi, odnosi isključivo na međunarodne standarde za sektor privrede, a javni sektor ima svoje međunarodne standarde i određene specifičnosti kojima će ispitom za sticanje zvanja računovođe u javnom skeoru, biti posvećena posebna pažnja.

**Sugestija**: ,,Neophodno je precizno definisati da se poslovi rukovodioca jedinice za računovodstvo svrstavaju u grupu poslova D, podgrupa 1(a ne kako je to Nacrtom zakona predviđeno i data mogućnost da se ovi koeficijenti mogu kretati u rasponu podgrupa 1-6) sa koeficijentom za obračun zarade u visini od 9,4.“

**Odgovor obrađivača propisa:** Ministarstvo finansija je članom 43 Nacrta zakona precizno odredilo da se navedeni poslovi svrstavaju u grupu poslova D, podgrupu 1 i 6, a ne 1-6, kako Zajednica navodi. Ovo iz razloga što se ne mogu obuhvatiti samo zvanja iz podgrupe 1, koja se odnosi samo na zvanja u Vladi i ministarstvu, već i podgrupe 6, koja se odnosi na zvanja u drugom organu uprave.

**II Sugestija fizičkog lica Vučka Fatića:**

**Sugestija:** ,,Moj predlog se sastoji u tome da treba priznati sertifikat od strane Instituta sertifikovanih računovođa Crne Gore (ISRCG), u nivou zvanja ovlašćeni računovođa i sertifikovani računovođa”

**Odgovor obrađivača propisa**: Ministarstvo finansija nije prihvatilo sugestiju Vučka Fatića, iz razloga što se program edukacije koji se navodi, odnosi isključivo na međunarodne standarde za sektor privrede, a javni sektor ima svoje međunarodne standarde i određene specifičnosti kojima će ispitom za sticanje zvanja računovođe u javnom skeoru, biti posvećena posebna pažnja.

Mjesto i datum sačinjavanja izvještaja: Podgorica, 06.05.2019. godine

**Naziv organizacione jedinice Ministarstva koja je odgovorna za pripremu nacrta zakona**: Direktorat Državnog trezora

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Potpis ministra,

odnosno rukovodioca organizacione jedinice Ministarstva

koja je odgovorna za pripremu nacrta zakona